b"\n_START_ARTICLE_\nMont-de-Marsan\n_START_SECTION_\nZgodovina\n_START_PARAGRAPH_\nUstanovitev kraja sega nazaj v leto 1133, ko se je tedanji vikont Marsana, Tursana in Gabardana Pierre de Lobaner odlo\xc4\x8dil na ozemlju \xc5\xbeupnije Saint-Pierre-du-Mont zgraditi novi grad Castelnau. Le-ta je ob soto\xc4\x8dju rek nadzoroval prehod. Prav tako je dal na tem ozemlju zgraditi utrjeno naselje, nekoliko dlje po reki navzdol pa \xc5\xa1e pristan. Okoli slednjega se je kasneje razvila nova \xc4\x8detrt skupaj s samostanom reda manj\xc5\xa1ih bratov (1260)._NEWLINE_Med stoletno vojno je bil kraj pod domeno Angle\xc5\xbeov (do 1441), samo prebivalstvo pa je na\xc5\xa1lo zavetje za njegovim obzidjem, medtem ko se je v okolici dvignila bastida. Od 1517 se je kraj precej navezal na rodbino Albret, ki je tedaj vladala Navarri. Zaradi posesti Jeanne d'Albret, kasneje njenega sina Henrika IV., se je Mont-de-Marsan v \xc4\x8dasu verskih vojn zna\xc5\xa1el v oboro\xc5\xbeenih spopadih ter se od 1560 preoblikoval v trdnjavo. Po koncu vojne je francoski kralj Ludvik XIII. odredil poru\xc5\xa1iti grad Ch\xc3\xa2teau de Nolibos, v letu 1777 je bila izvr\xc5\xa1ena poru\xc5\xa1itev mestnih vrat, leta 1810 pa \xc5\xa1e podrtje ostalih delov obzidja._NEWLINE_Med francosko revolucijo se je kraj preimenoval v Mont-Marat in postal sede\xc5\xbe novonastalega departmaja Landes, s \xc4\x8dimer je s prvega polo\xc5\xbeaja v pokrajini izpodrinil sosednji Dax."